

**УРОК: Да направим проект в полза на общността**

**Росица Стефанова, преподавател в ПГСС „Н. Пушкаров“ гр. Попово**

**Часът е проведен в 10 „Б“клас на 30.03.2017 г.**

*Ако мислиш за година напред, посей семе. Ако мислиш за 10 години напред, засади дърво. Ако мислиш за 100 години напред, образовай хората!"*

*Конфуций*

**Цел на урока**

*Целта на проекта беше организиране на информационно събитие, посветено на 5 юни- Световен ден за опазване на околната среда, популяризиране на разделното събиране на отпадъци, както и на начините, по които можем да помогнем за запазване на природните ресурси*

**Описание**

*Проектът, който осъществихме с децата този път имаше за цел да насочи вниманието на съучениците им, а и на жителите на града към проблемите на опазването на околната среда. Какво направихме? След като разбрахме мотото на Световния ден за опазване на околната среда „Да свържем природата с хората“, решихме да организираме информационно събитие. Свързахме се с Булекопак- Шумен, които ни съдействаха за рекламни материали и информационни листовки. Запазихме си зала в НЧ „Св. св. Кирил и Методий 1882“, където протече събитието. Подготвихме сценарий, в който разказахме за Световния ден за опазване на околната среда, както и това какво може да направи всеки от нас. Подготвихме микс от билки и го пакетирахме в малки пакетчета. Прикрепихме листчета с мисли за природата- това щеше да бъде нашият подарък- послание към всички. Свалихме филма „Екологичните заплахи на 21 век“ от ютуб. Подготвихме мултимедийни презентации: „Компостирането“, „Алтернативни методи за защита на растенията“, „Екоавтомобили“ и „Биогорива“, както и информационни табла за различните билки и за природата на България. Поканихме ученици, провели практика по програма Еразъм+ в биоферма в Италия, да споделят свои впечатления, както и ученици от специалност „Растителна защита и агрохимия“, които да демонстрират как се прави почвен анализ. Поканихме и още гости- представители на фирми, занимаващи се с биогорива, представители на биомагазин „Био- Нио“, които организираха изложбен щанд, медии, наши преподаватели. След като свърши частта, предвидена за зала, се разходихме в централната градска част и раздадохме пакетчетата билков чай и листовките на Булекопак на хората, които бяха излезли на разходка в горещия следобед.*

*За най- активните имаше грамоти от директора на училището и награди, осигурени от Булекопак*

**От коментарите в час**

*„Вече ще пия билков чай. Мирише фантастично!“ Рюксел*

 *„Компостът е спестовната касичка на градинаря“ Семра*

*„Не е ясно дали биоавтомобилите са био…Времето ще покаже“ Мартин*

 *„Спирайте водата, докато си миете зъбите“ – Ралица*